[pic] | EUROPEAN COMMISSIONEURÓPAI BIZOTTSÁG |

Brüsszel, 2010.9.23.

COM(2010) 488 végleges

2010/0255 (COD)

Javaslat:

AZ EURÓPAI PARLAMENT ÉS A TANÁCS RENDELETE

az átmeneti technikai intézkedéseknek a 2010. január 1-jétől 2011. június 30-ig tartó időszakra történő meghatározásáról szóló 1288/2009/EK tanácsi rendelet módosításáról

INDOKOLÁS

A Bizottság 2008. június 4-én tanácsi rendeletre irányuló javaslatot[1] terjesztett elő a halászati erőforrások technikai intézkedések révén történő megóvására vonatkozóan. A javaslat célja az volt, hogy felváltsa a halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról szóló 850/98/EK tanácsi rendeletet[2], valamint a bizonyos halállományok és halállománycsoportok tekintetében alkalmazandó halászati lehetőségeknek és a kapcsolódó feltételeknek a 2009. évre történő meghatározásáról szóló 43/2009/EK tanácsi rendelet[3] III. mellékletében megállapított egyes átmeneti technikai intézkedéseket.

A javasolt tanácsi rendeletet nem fogadták el azon időpont előtt, amikor a 43/2009/EK tanácsi rendelet III. mellékletében előírt intézkedések érvényüket veszítették. A jogbiztonság céljából, valamint a tengeri erőforrások megfelelő védelme és kezelése érdekében elfogadták az átmeneti technikai intézkedéseknek a 2010. január 1-jétől 2011. június 30-ig tartó időszakra történő meghatározásáról szóló 1288/2009/EK tanácsi rendeletet[4], amely előírta, hogy a 43/2009/EK tanácsi rendelet III. mellékletében megállapított átmeneti technikai intézkedéseket egy 18 hónapos átmeneti időszakban továbbra is alkalmazni kell.

Tekintettel a Lisszaboni Szerződésből eredő új követelményekre, a Bizottság 2010-ben visszavonta a halászati erőforrások technikai intézkedések révén történő megóvásáról szóló tanácsi rendeletre irányuló javaslatát. A technikai intézkedések alapelveit a közös halászati politika folyamatban lévő reformja keretében készülő új alaprendelet fogja átvenni. Az erre irányuló javaslat előterjesztésére várhatóan 2011 harmadik negyedévében kerül sor.

Az 1288/2009/EK rendelet 2011. június 30-én hatályát veszti. Tekintettel arra, hogy jelenleg nincs hatályban állandó technikai intézkedéseket előíró jogi aktus, továbbá a jogbiztonság és a tengeri erőforrások védelmének biztosítása érdekében helyénvaló az említett rendelet időbeli hatályát újabb 18 hónappal 2013. január 1-jéig meghosszabbítani.

A javaslatnak nincsenek az Európai Unió költségvetését érintő vonzatai.

2010/0255 (COD)

Javaslat:

AZ EURÓPAI PARLAMENT ÉS A TANÁCS RENDELETE

az átmeneti technikai intézkedéseknek a 2010. január 1-jétől 2011. június 30-ig tartó időszakra történő meghatározásáról szóló 1288/2009/EK tanácsi rendelet módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 43. cikke (2) bekezdésére,

tekintettel az Európai Bizottság javaslatára[5],

tekintettel az Európai Gazdasági és Szociális Bizottság véleményére[6],

a javaslat nemzeti parlamenteknek való megküldését követően,

a rendes jogalkotási eljárásnak megfelelően,

mivel:

1. Az átmeneti technikai intézkedéseknek a 2010. január 1-jétől 2011. június 30-ig tartó időszakra történő meghatározásáról szóló, 2009. november 27-i 1288/2009/EK tanácsi rendelet[7] előírja a 43/2009/EK tanácsi rendelet III. mellékletében megállapított átmeneti technikai intézkedések alkalmazásának folytatását, lehetővé téve ezáltal, hogy a szóban forgó intézkedések alkalmazandók maradjanak mindaddig, amíg a halászati erőforrások technikai intézkedések révén történő megóvásáról szóló, 2008. június 4-i rendeletre irányuló javaslat[8] alapján elfogadásra nem kerülnek állandó intézkedések.

2. Figyelemmel a közös halászati politika soron következő reformjára, valamint az állandó technikai intézkedések tartalma és hatálya tekintetében e reform fontosságára, a szóban forgó intézkedések elfogadását indokolt elhalasztani addig, amíg az Európai Parlament és a Tanács döntést nem hoz egy olyan új, a halászati erőforrások közös halászati politika alapján történő védelméről és fenntartható kiaknázásáról szóló rendeletről, amely 2013. január 1-jével a 2371/2002/EK rendelet helyébe lép.

3. A tengeri erőforrások megfelelő védelmének és kezelésének biztosítása érdekében a jelenleg hatályos technikai intézkedéseket az említett időpontig továbbra is alkalmazni kell.

4. Mivel az 1288/2009/EK rendeletben megállapított átmeneti technikai intézkedések alkalmazása 2011. július 1-jén megszűnik, a hivatkozott rendelet időbeli hatályát helyénvaló 2013. január 1-jéig meghosszabbítani.

ELFOGADTA EZT A RENDELETET:

Egyetlen cikk

Az 1288/2009/EK rendelet a következőképpen módosul:

5. Az 1. cikk a következőképpen módosul:

a) Az (1) bekezdésben a „2011. június 30-ig” szövegrész helyébe a „2013. január 1-jéig” szövegrész lép.

b) A (2) bekezdés a következőképpen módosul:

i. az a) pont a következőképpen módosul:

- az i. alpontban „a 6.8. pont második bekezdésében” szövegrészt el kell hagyni,

- a ii. alpontban a „2010. január 1-jétől 2011. június 30-ig” szövegrész helyébe a „2010. január 1-jétől 2013. január 1-jéig” szövegrész lép,

- a iv. alpontban a „2011. június 30-ig” szöveg helyébe a „2013. január 1-jéig” szöveg lép,

- az v. alpontban a második albekezdés helyébe a következő szöveg lép:

„Az érintett tagállamoknak legkésőbb a program végrehajtása szerinti év június 30. napjáig előzetes jelentést kell benyújtaniuk a Bizottság részére a megfigyelőprogram alá tartozó hajók által kifogott és visszadobott teljes mennyiségről. Az adott naptári évre vonatkozó zárójelentést legkésőbb a szóban forgó naptári évet követő év február 1-jéig kell benyújtani.”,

- a szöveg a következő vi. alponttal egészül ki:

„vi. a 6.8. pont második bekezdése helyébe a következő szöveg lép: »Az érintett tagállamoknak a próbák és kísérletek eredményeit legkésőbb azon év szeptember 30. napjáig kell benyújtaniuk, amelyben a próbákat és kísérleteket elvégezték.«;

ii. az e) pontban „a 2010-es és a 2011-es évben egyaránt” szövegrészt el kell hagyni;

iii. a h) pontban a „2010.” évet el kell hagyni.

6. A 2. cikkben a „2011. június 30-ig” szöveg helyébe a „2013. január 1-jéig” szöveg lép.

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

az Európai Parlament részéről a Tanács részéről

az elnök az elnök […] […]

[1] COM(2008) 324 végleges

[2] HL L 125., 1998.4.27., 1. o.

[3] HL L 22., 2009.1.26., 1. o.

[4] HL L 347., 2009.12.24., 6. o.

[5] […], […], […] o.

[6] […], […], […] o.

[7] HL L 347., 2009.12.24., 6. o.

[8] COM(2008) 324 végleges